寄祖祕丞
作者：李覯
朝代：宋

paragraphs: 我本山田人，好尚與衆異。
平生重交遊，所得國無幾。
昨者應茂才，西行覷朝美。
時當慶曆初，選舉實多士。
茫茫帝王州，栖栖遠行子。
携錢賃破屋，乞火蒸陳米。
鞍馬到即賣，僮僕癡難使。
有時造公卿，努力向廛市。
數步則一歇，長吁乃能起。
衣冠信質野，言語欠婉媚。
閽人顧之笑，將命見而避。
往往得所請，蹌蹌向前跪。
何能剖懷抱，浪自慕尊貴。
貴人如天神，喘息生雲氣。
野夫等麋鹿，芻豢非所冀。
歸來坐空窗，惆悵夕不睡。
塵埃滿鬚鬢，臭惡入口鼻。
業已辭吾親，中道豈可廢。
僶俛待報聞，愁憂遂經歲。
二年正月晦，閑房適假寐。
有奴來啄門，手披擇之刺。
承命驚下牀，赤脚誤穿履。
從來未識面，只是聞高第。
名顯宦且達，見我當何爲。
再拜請就席，熟視知可畏。
昂昂貌甚古，崖石掀氛翳。
渾渾氣其和，璞玉無芒銳。
高談貫先哲，雅意在茲世。
昔人相遇間，一言猶合契。
今吾於擇之，寧假再三計。
自此習往還，中心蔑疑貳。
如熱息廣厦，如饑享盛饋。
君授南康守，舟維蔡河涘。
我館汴之陰，前去路則邇。
時時結帽带，踽踽尋英軌。
衆人嬌綺羅，相對紉蘭芷。
朱絃自三嘆，笑殺彼鄭衛。
王命有期日，都門一反袂。
君行劇鴻軒，我處近匏繫。
曠日及孟秋，皇慈始收試。
崇崇九門開，窈窈三館祕。
主司隔簾帷，欲望不可跛。
中貴當棖闑，蒐索徧靴底。
呼名授之坐，敗席鋪冷地。
健兒直我前，武怒足防備。
少小學賢能，謂可當賓禮。
一朝在檻阱，兩目但腭眙。
捉筆析所問，移時數千字。
讀書取大者，纖悉或靡記。
炙背雖自奇，寧當至尊意。
龍馬騰天衢，駑駘合羞死。
量才與揣命，坦蕩更何事。
振衣託歸舟，河流迅弧矢。
淮清江且平，踰月在枕几。
及過廬山南，聞君初布治。
船檣既入岸，馬首已來暨。
迎我到府署，相見共欣喜。
嫩橘摘千苞，肥魚斫千尾。
蕭晨徹骨清，佳境邀人醉。
高會雖暫歡，故園當速至。
草草成別愁，悠悠渡湖水。
是時東方曙，俄然北風厲。
陽烏畏威逃，江神以儒戲。
氣象斗不同，波濤大可悸。
長帆張欲裂，孤舟蕩無倚。
或從玉井出，或自銀山墜。
篙工斂手立，脈脈無窮淚。
從者閉目坐，嗟嗟不敢視。
我時撫牀歌，分作長江鬼。
所恨生劬勞，不孝而已矣。
禍福果無妄，險難行可弭。
脫身得平康，引領望鄉里。
厥後過浹日，幸得見維梓。
入門何怡怡，饌具有甘旨。
稚女能紉針，驕兒徧生齒。
芟除閑草萊，疏通舊沼沚。
吾廬可終焉，生計由此始。
郡守方仁賢，學宮盛脩理。
踵門致勤恪，命我論經藝。
麻衣何紛紛，鄉人子若弟。
不唯務章句，所欲興禮義。
施爲有本末，動靜有綱紀。
蚤與鷄同覺，夜與月相值。
孳孳忘飲食，𪛊𪛊在文史。
時附南康書，或逢北來使。
尺素雖滿前，話言難到耳。
殆及三年冬，聞君受朝寄。
名稱按刑獄，勢可平冤滯。
故人漸大任，賤子差自慰。
軒車日已遠，翰墨益難致。
薄命良可傷，降災渾未已。
是年之季冬，舉家纏疫癘。
老母尚委頓，微軀蓋螻蟻。
形骸非我有，魂魄與心離。
權柄在鬼物，功力非服餌。
曉突誰能炊，午關猶未啟。
荏苒再周月，幸會天不棄。
春風動枯槁，甘雨澆根柢。
行行夏交秋，吉微凶不替。
高堂何戚戚，疾病日攢萃。
一夕脾臟間，發泄不復止。
詰朝問無言，目瞑口齒閉。
號呶諸兒孫，雜沓大鼎沸。
嗟哉當彼時，誠恐弗可諱。
醫師相急熱，巫覡兩經緯。
藥草極酸辛，法術殫怪詭。
薄暮乃復蘇，踰旬僅知味。
方茲戀庭闈，旋已對獄吏。
試言其所由，內省亦無媿。
有人同州閭，發迹自徒隸。
竊被儒衣裳，曾亡小材技。
突如游京邑，欲以干明叡。
朝家焉可欺，羈旅謀自濟。
乃造黄紙書，便取青袍衣。
乘船歸南方，斂板謁當位。
自言章奏奇，因藉宦官勢。
詔文降自中，宰府不預議。
既云能占天，且曰善興利。
江淮一經過，郡府十不啻。
到處爭逢迎，莫能思處置。
轉運苦愛奇，得之如國器。
故使按坑冶，庶可展才智。
小人靡忖度，假寵愈放肆。
行符索吏卒，圈印發傳遞。
閻閭望塵拜，州縣從風靡。
遮道結繒綵，鋪筵塞珠翠。
車騎前後呵，給使數百指。
何者爲典刑，獨自誇爪嘴。
在昔秦無人，繞朝贈之箠。
繄我非聾瞽，碌碌寧不耻。
作書貽諫官，姦詐患不細。
有詔令逮捕，按驗取真僞。
是夫知計窮，誣我以罪戾。
上官猶眩惑，準例皆拘係。
幽幽圄犴中，憤憤爭競裏。
周旋二十日，乃克見巧敝。
畫地尚不入，業棘曷可寘。
惟茲謝吾母，幾不全髮體。
教道亦難行，凡庸豈同志。
吁哉養英才，徒以釣積毀。
篋書歸敝廬，庠門任蕪穢。
去年仲夏後，盛暑若火熾。
郊園有餘爽，蔬果聊可嗜。
時復觀田疇，畢力奉耘籽。
人生但飽暖，此外皆淫侈。
思君非一日，欲去無雙翅。
俄聞遷黄州，又說丁喪制。
古來聖與賢，誰不遭醜詆。
蜀日駭狗犬，夏鼎愁魑魅。
人壽有短長，孝子謾憂思。
滅性經所貶，節哀禮爲是。
矧夫王佐才，簡在唐虞際。
揚名以顯親，報德豈不韙。
加飯苟如願，蒼生猶有恃。
適時匪我長，不朽乃所擬。
道義果弗充，富貴反爲累。
回憲本無官，桀紂焉得此。
俗子但相非，吾心已居易。
近者游葛陂，念君在衰枲。
作詩布幽懷，讀之勿嗤鄙。